རྫས་གཞན་མིན་ཀྱང་གཅིག་མིན་པར་སྒྲུབ་ན་ནི།རྣམ་རྫུན་པ་ཁོ་ན་ལས་རྣམ་བདེན་པ་ལྟར་ན་ཇི་ལྟར་སྒྲུབ་སེམས་ཤིག་ཅེས་སོགས་རྩོད་པ་མང་དུ་བྱུང་།རང་ལུགས་ལ་སེམས་ཙམ་པའི་ལུགས་ཀྱི་ཕྱི་དོན་འགོག་པའི་རྒྱུ་མཚན་ནི།གྲུབ་མཐའ་འོག་མའམ།མདོ་སྡེ་པས་ཕྱི་དོན་སྒྲུབ་བྱེད་ཀྱི་རིགས་པ་གཙོ་བོ་ནི།སྔོན་འཛིན་དབང་ཤེས་ཆོས་ཅན།ཕྱི་རོལ་དོན་དུ་གྲུབ་པའི་སྔོན་པོ་མྱོང་བ་ཡིན་ཏེ།དེ་ལས་སྐྱེས་ཤིང་དེ་དང་འདྲ་བའི་ཕྱིར་ཞེས་བཀོད་ནས།དོན་དེ་ལས་སྐྱེས་ན་དོན་དེ་དང་རྫས་ཐ་དད་ཡིན་དགོས།སྔོན་འཛིན་དབང་ཤེས་སྔོན་པོ་ལས་རྫས་ཐ་དད་ཡིན་ན།སྔོན་པོ་ཕྱི་རོལ་གྱི་དོན་ཡིན་པ་འབད་མེད་དུ་གྲུབ་སྙམ་པའོ།།དེ་འགོག་པའི་རིགས་པ་ནི།རྗེ་ཙོང་ཁ་པ་ཆེན་པོའི་དྲང་ངེས་ལེགས་བཤད་སྙིང་པོ་ལས།ཕྱི་རོལ་ལ་ལྟོས་པའི་གཟུང་འཛིན་འགོག་པ་ནི།ཐེག་བསྡུས་སུ་རྨི་ལམ་དང་གཟུགས་བརྙན་ལ་སོགས་པའི་རིགས་པ་དང་།ཉི་ཤུ་པར་རྡུལ་ཆ་མེད་འགོག་པའི་རིགས་པ་དང་།ཆོས་ཀྱི་གྲགས་པས་གཟུང་འཛིན་གྱི་མཚན་ཉིད་སྐྱེས་ལ་འདྲ་བ་འགོག་པའི་རིགས་པ་དང་།ཕྱོགས་གླང་གི་རྡུལ་འདུས་པ་དང་ཕྲ་རབ་གཟུང་དོན་ཡིན་པ་འགོག་པའི་རིགས་པ་རྣམས་ཡིན་ནོ།།ཞེས་བྱུང་བ་ལྟར།སེམས་ཙམ་པས་ཕྱི་རོལ་དོན་དུ་གྲུབ་པ་མི་འདོད་པས་སྐབས་འདིར་ཕྱི་རོལ་དོན་དུ་གྲུབ་པ་འགོག་པའི་རིགས་པའི་རྣམ་གྲངས་མང་པོ་ཞིག་ངོས་འཛིན་གནང་བ་ཡིན་སྐད་དོ།།